google/wiki40b huggingface dataset:
RailML

Historie og versjoner

railML ble opprettet i begynnelsen av 2002 av Fraunhofer-IVI (Dresden/Tyskland) og ETH i Zürich (Sveits). Bakgrunnen var at utvekslingen mellom forskjellige IKT-applikasjoner innen jernbanesektoren var vanskelig. Utveksling av data om driftskonsepter, administrasjon av ruteleier, planlegging og simulering osv. tok mye tid og var bare mulig med mange spesialutviklede grensesnitt og forårsaket kostnadsproblemer for jernbaneselskaper. railML prøver å være et lett, praktisk og selvbeskrivende format som baserer seg på eksisterende standarder. railML brukes og utvikles av infrastrukturforvaltere, jernbaneoperatører, rådgivere og industrien innen sektoren.
Den første stabile versjonen 1.0 ble utgitt til produktiv bruk i 2005. Frem til i dag har versjonene 1.0, 1.1, 2.0, 2.2 og 2.3 vært tilgjengelig til nedlasting og produktiv bruk. Gjeldende nyeste versjon er per Mai 2019 versjon 2.4 og 3.1.
Versjon 3 av railML har en ny topologi modell basert på RailTopoModel og inkluderer flere utviklinger. Den har vært under utvikling siden midten av 2015, blitt utgitt som beta-versjon i midten av 2016 og ble utgitt for produktiv bruk i Februar 2019.
I 2015 ble et fremvisnings og verifiserings verktøy for railML data utgitt ved navn railVIVID.

Lisensiering

Bruk av railML er uten kostnader for brukere og utviklere. Konsultasjoner og sertifisering for profesjonell ekstern bruk er forbundet med kostnader.
Siden Juli 2013 er alle versjoner av railML tilbudt i en Creative Commons lisens parallelt med enten en lisens for kommersielt bruk CC-BY-ND (V3) eller en begrenset lisens CC-BY-NC-ND (V3). Begrensninger tjener kvalitetsmål.
Versjon 3.x er lisensiert med samme Creative Commons betingelser, men i CC versjon 4.0. Dermed tilpasser railML forbedringer gjort av CC og garanter brukerne samme rettigheter som fra forrige år og forrige versjoner.
Logoen og begrepet railML er registrert som varemerke fra railML konsortium hos EUIPO

Juridisk enhet

Juridiske enheten til railML konsortium er railML.org e.V. som er en registrert allmennyttig ideell organisasjon i henhold til tysk lov siden 23. april 2012.

railML i Norge

Den norske jernbanesektoren, ved Jernbanedirektoratet og Bane NOR, har utviklet en utvidelse av railML-versjonen 2.4 for infrastruktur for å dekke den norske jernbanesektorens behov til ruteplanlegging, tilbudsplanlegging, dimensjoneringsverifisering, operativ informasjonsformidling og network statement-publisering. I 2019 er en modelleringspresisering av skjemaet Rolling Stock og Timetable under arbeide.

Utviklingen av railML

Utvikling av railML er organisert av railML.org, og utvikles av frivillige ressurser ifra infrastrukturforvaltere, jernbaneoperatører, rådgivere og industrien innen sektoren.
railML.org arrangerer halvårlig konferanser der det er mulig å utveksle erfaringer. All utvikling diskuteres i railML.org sitt nettforum. Organisasjonen og det formelle arbeidet utføres av railML Coordinators.
Ossibia

Utseende

Middelsstore (ca. 12 millimeter), slanke, mørke trebukker. De kan være brunlige, eller mer kontrastrikt fargede. Antennene er lengre enn kroppen og tynne. Pronotum er tønneformet, lengre enn bredt. Dekkvingene er smale og parallellsidige, beina ganske lange.

Utbredelse

Slekten er vidt utbredt i Afrika.
Afroclanis

Utseende

Middelsstore (vingespenn 50-70 millimeter), brunlige svermere. I motsetning til mange andre Smerinthinae har disse artene en velutviklet, lang sugesnabel. Forvingene er brunlige med en mørkere spiss, A. neavei har også et mørkt tverrbånd i midten, bakvingene rødaktige eller rødbrune.

Levevis

Disse artene lever på savanner og i tørre skoger dominert av slekten Brachystegia (såkalt miombo-skog).

Utbredelse

Slekten er utbredt i det sørlige og østlige Afrika.
Fiskå skole

Fiskå skole er en grunnskole på Fiskå nordøst i bydelen Vågsbygd, som ligger sørvest i Kristiansand. Skolen ble bygd på 1960-tallet og har 290 elever på ungdomstrinnet, 8-10. klasse. Skolen har 30 lærere, og rektor er Oddvar Vik.
Akunnaaq

Navn

Akunnaaq betyr «stedet imellom».

Geografi

Akunnaaq ligger øst på den rundt 11 km² store øya Akunnaap Nunaa sør i Diskobukta. Bygda ligger 23 km nordøst for Aasiaat.
Akunnaaq havn er islagt fra desember/januar til april/mai.

Historie

Akunnaaq ble grunnlagt i 1850. Det har bodd folk i dette området tidligere også. I 1799 fantes det planer om å befolke dette stedet, på grunn av sin ideelle beliggenhet i forhold til fiske, men siden plassen hadde en koppe-epidemi noen år tidligere var det få som ville flytte dit. De som bor her i dag er etterkommere etter de som flyttet hit i 1850. Pr. 1915 hadde antallet innbyggere her økt til 116.

Samfunn

Hovednæringsveien i Akunnaaq er i hovedsak torskefiske og fangst. Akunnaaq har havn eid av Grønlands selsvstyremyndigheter og det finnes fiskemottak. Fisken saltes før den utføres. Det foregår også produksjon av steinbitrogn. 
Akunnaaq betjenes av bygdeskipsruten til Royal Arctic Line.
Bygdas folkeskole heter Aadap atuarfia.
Elaia

Elaia (Ελαία, eller Elea, Velia) var en gresk kystby grunnlagt av nybyggere fra Fokaia i antikkens Hellas omkring år 540 f.Kr. i Lucania i Sør-Italia, i det greske kulturområdet som er kjent under det navn romerne gav det, Magna Graecia. Filosofene Parmenides og Zenon fra Elaia kom derfra.
Samerådet

Samerådet er samenes ideelle, kulturpolitiske og politiske samarbeidsorganisasjon bestående av samiske medlemsorganisasjoner i Finland, Norge, Russland og Sverige. Samerådet ble grunnlagt i 1956 og er en av verdens eldste urfolksorganisasjoner. Sekretariatet har tidligere ligget i Helsingfors og Utsjok, og er nå i Karasjok. Samerådet er en frivillig og regjeringsuavhengig organisasjon (NGO) som finansierer sin virksomhet gjennom ulike tilskudd. Virksomheten baseres på vedtak, uttalelser, deklarasjoner og politiske program fra Samekonferansen som avholdes hvert fjerde år.

Samerådets prisutdelinger

Samerådets ærespris tildeles en person, organisasjon, forening eller institusjon som gjennom sitt arbeid har bidratt til å styrke det samiske folkets samhørighet og fellesskap, og til å hjelpe samene med å ivareta tradisjoner, levesett, tankesett, språk og andre ikke materielle tradisjoner. Prisen har blant annet blitt tildelt Áillohaš (Nils Aslak Valkeapää), Ole Henrik Magga og Mari Boine. 
Samerådets litteraturpris deles ut hvert andre år som den eneste av sitt slag. Formålet med prisen er å motivere samiske forfattere til å produsere samisk litteratur ved å gi anerkjennelse og bidra til økt oppmerksomhet rundt utgivelsene. Litteraturprisen tildeles bøker som har samisk som grunnspråk, men også i enkelte tilfeller bøker som er oversatt til samisk fra andre minoritetsspråk.
Eiker Arkiv

Eiker Arkiv er et lokalhistorisk arkiv for kommunene Øvre og Nedre Eiker, med en avdeling i hver kommune. Det ble etablert 1. januar 2003 og er et samarbeid mellom kommunenes bibliotek og Eiker Historielag. Nedre Eikers avdeling befinner seg på Solbergelva, i Solberg Spinderis Kanselli, mens det på Øvre Eiker befinner seg ved biblioteket i rådhuset i Hokksund. Fra det ble etablert har Eiker Arkiv vært medlem av Landslaget for Lokal- og Privatarkiv, og det er dessuten med i nettverkssamarbeidet for privatarkiv i Buskerud og Vestfold. Det er stort sett et dugnadsprosjekt, men med en kommunalt lønnet deltidsansatt leder for hver avdeling.

Formål og arbeidsområder

Arkivet oppbevarer og registrerer ulike typer lokalhistorisk dokumentasjon, for eksempel arkiv etter bedrifter og organisasjoner, fotografier, film, lydbånd, avisutklipp. Eiker Arkiv arbeider også med registrering av faste kulturminner og museale gjenstander samt digitalisering av denne dokumentasjonen. Resultatene gjøres tilgjengelig på arkivets nettsted, eiker.org. Videre bidrar arkivet til nettstedet Historieboka og lokalhistoriewiki. I regi av Eiker Arkiv arrangerer frivillige også ekskursjoner, holder foredrag og driver med forskning. I flere av kommunenes tettsteder har dessuten registreringsgrupper blitt opprettet.

Historie

Arkivet ble opprettet etter at flere lokale aktører i lengre tid hadde samlet lokalhistorisk dokumentasjon, noe som kulminerte i et registreringsprosjekt som kartla det innsamlede i løpet av årene 2000 – 2002. Mens registreringen pågikk ble lokale grupper for fortsatt innsamling av slik dokumentasjon opprettet. Bilderegistreringsprosjektene Solbergelva i Bilder og Sameia Fotoarkiv stod sentralt i prosjektet som fra 2003 er videreføret av Eiker Arkiv.
Svartevatn (Sirdal)

Svartevatn er et sted mellom Tjørhom og Sinnes i Sirdal og er "knutepunktet" i Øvre Sirdal, med dagligvarebutikk og bensinstasjon. Svartevatn ligger omtrent 555 moh. og har en sentral beliggenhet til Sirdal Fjellheiser og mange hytter.
Pandi

Pandi (Bayan ng Pandi) er en kommune i Filippinene. Kommunen ligger på øya Luzon, og tilhører provinsen Bulacan. Folkemengden var på 89 075 innbyggere i 2015.
Pandi er inndelt i 19 barangayer.
Powermad

Historie

Bandet startet i 1984.
I 1986 ga de ut en EP på plateselskapet Combat Records. Combat Records ga ut demoer med ymse band på den tiden, i en serie de kalte Boot Camp. Demoen inneholder fire låter inkludert Gimme Gimme Shock Treatment som er en coverlåt originalt utgitt av Ramones.
Like etter Boot Camp skrev de under på en kontrakt med Reprise Records og ga ut EP-en The Madness Begins i 1988. EP-en ble etterfulgt av albumet Absolute Power i 1989. Absolute Power er Powermad sitt eneste fullengdealbum per tidlig 2008. Utgivelsen av Absolute Power resulterte i en god del gode kritikker, og en åpningsturné for Overkill i USA. Powermad slo aldri skikkelig igjennom, men utgivelsene deres anses som samleobjekter for samlere av thrash metal og speed metal.
I 2007 startet Powermad igjen etter en pause på godt over 15 år. Et nytt album er under innspilling, men noen utgivelsesdato er ikke nevnt ennå. Powermad opptrådte på Bang Your Head!!! festivalen sommeren 2007 i Balingen, Tyskland.
9. februar 2008 la Powermad ut en lenke for gratis nedlasting av The Madness Begins... og Absolute Power i sin blogg på MySpace.
23. juni 2011 oppdaterte Powermad sin offisielle nettside med et nytt design. I tillegg har de lagt ut en ny single, Soul Descending, som er gjort tilgjengelig som video (YouTube), mov, mp3 og og på nettsiden. I den samme oppdateringen opplyser Joel DuBay at Dirk VerBeuren spiller trommer i Powermad.
Liahøgda

Liahøgda er en ås i Frosta kommune, Trøndelag. Med sine 358,9 moh. regnes den som den høyeste toppen i kommunen. Det høyeste punktet i kommunen er imidlertid på 368,1 moh. ved Storheia (Levanger).
US Open 1987 (tennis)

US Open 1987. US Open er en Grand Slam-turnering i tennis. US Open i 1987 ble arrangert i perioden 1. til 14. september i Flushing Meadows i bydelen Queens i New York. Ivan Lendl beseiret Mats Wilander i herrefinalen i single og Martina Navrátilová vant damefinalen over Steffi Graf. Navratilova vant også både damedouble- og mixdoublefinalen sammen med henholdsvis  Pam Shriver og Emilio Sánchez Vicario.
Roseviklere

Utseende

Stort sett middelsstore, grå- eller brunaktige viklere. De fleste har forvinger som er grå eller brune ved roten og i spissen, bredt hvitaktige i midten. På denne måten ligner de på fugleskitt når de sitter stille, og får en viss beskyttelse ved dette.

Levevis

Disse artene er knyttet til busker i rosefamilien. De fleste artene lever på roser (Rosa), men det finnes også arter som utnytter bjørnebær, hagtorn og andre arter innen familien.
Larvene lever på nye skudd og blomsterknopper, som de spinner sammen med silke. Noen av artene kan gjøre betydelig skade ved rosedyrking.

Utbredelse

Slekten er utbredt i Nord-Afrika, over hele Europa (også på Island) og i den nordlige delen av Asia.
Folketoner fra Helgeland

Innsamling av folkemusikk fra Helgeland

Innsamling av folkemusikk fra Helgeland begynte med Ole Tobias Olsen (1830–1924), som brukte sommer og høst 1870 til å samle folketoner, eventyr og sagn, hovedsakelig fra Rana. Han er representert på Folketoner fra Helgeland med 5 folkeviser fra Rana. I 1915 og 1917 var folkemusikkforskeren Catharinus Elling (1858–1942) på reise i Rana-distriktet og skrev ned slåtter, viser og religiøse folketoner fra Rana og Hemnes. En av disse, Sjung Amen fra Mo, starter og avslutter Folketoner fra Helgeland.
Men generelt sett var innsamlingen av folkemusikk fra Helgeland sporadisk og noe preget av tilfeldigheter. Notekunnskapen kom sent til utkantstrøkene i Nord-Norge, og de geografiske forhold gjorde det heller ikke lettere å satse på en slik virksomhet.
Et mer omfattende arbeid på dette feltet er blitt gjennomført i de senere årene av Ole Rabliås (f. 1927) og Sverre Mogård-Larsen (f. 1932), som har samlet og fått utgitt hundrevis av folketoner fra Helgeland som ellers ville ha gått tapt. Som ansatte ved Nesna Lærerhøgskole har de ført denne kulturarven videre til studenter og andre interesserte. Både Ole Rabliås og Sverre Mogård-Larsen spiller på Folketoner fra Helgeland.
Bebe Rexha

Barndom og oppvekst

Rexha ble født i bydelen Brooklyn i New York City. Begge foreldrene er av albansk opprinnelse. Rexha sin musikkinteresse startet i en alder av fire år, og hun fikk senere fortsette med denne interessen gjennom Tottenville High School, hvor hun fikk delta i musikaloppsetninger. 
Hennes innfødte navn Bleta betyr honning-bie på det albanske språket, men har valgt å bruke Bebe som en del av sit artistnavn.

Black Cards

Rexha var medlem av bandet Black Cards i perioden mars 2010 til 12. januar 2012.

Solokarriere

Rexha jobber nå med sitt debutalbum som soloartist. 21. mars 2014 utga hun den første singelen på albumet, «I can't stop drinking about you». 23. desember 2014 slapp hun sin andre singel «I'm gonna show you crazy», som har vært på VG-lista topp 20 i 12 uker, med 17 som beste plassering. Samme dag ble også sangen «Gone» sluppet.
Friidrett under samveldelekene 2010

Friidrett under samveldelekene 2010. Friidrett var en av flere sporter under de nittende samveldelekene som ble arrangert i Delhi i India i perioden 3. til 14. oktober 2010. Det var nittende gangen som friidrett var med på programmet i Samveldelekene. I lekene i 2010 ble det konkurrert i 46 øvelser, tjuetre for menn og tjuetre for kvinner og i tillegg seks øvelser for funksjonshemmede. Kenya ble beste nasjon med elleve gullmedaljer foran Australia som også vant elleve gull.
Bosnia-Hercegovinas radio og televisjon

Bakgrunn

BHRT har røtter tilbake til Radio Sarajevo, som startet sine sendinger 10. april 1945. I 1961 startet selskapet opp tv-sendinger som RTV Sarajevo – en av de åtte regionale kringkasterne i Jugoslavia. RTV Sarajevo var underlagt den føderale kringkastingsorganisasjonen JRT under jugoslavia-tiden.
Da Bosnia-Hercegovina erklærte sin selvstendighet i 1992, ble kringkasteren omdøpt til RTVBiH (Radiotelevizija Bosne i Hercegovine). RTVBiH beholdt navnet frem til 1998, da kringkasteren ble omstrukturert til dagens organisasjon. I 1993 ble selskapet medlem av EBU, og i 2000 ble kringkasteren igjen omorganisert til et nytt kringkastingsselskap, kalt PBSBiH. I 2004 fikk kringkasteren sitt nåværende navn, BHRT.
I tillegg til BHRT finnes det også to andre offentlige kringkastere i Bosnia-Hercegovina: FTV i Føderasjonen Bosnia-Hercegovina og RTRS i Republika Srpska.
I årene etter 2010 har kringkasterens økonomiske situasjon forverret seg kraftig, og selskapet har stor gjeld til EBU og flere nasjonale kreditorer. BHRT finansieres av en kringkastingsavgift som har blitt hentet inn via fasttelefon-regninger. Systemet har imidlertid blitt mindre effektiv etter at mobiltelefoner i stor grad har overtatt for fasttelefoner. 
Flere ganger har BHRT vært truet av nedleggelse, men i august 2017 fikk kringkasteren sikret en ny avtale for å hente inn kringkastingsavgiften. Heretter skal avgiften belastes strømregningen til hver enkelt husholdning.
RPCL gasskraftverk

RPCL gasskraftverk er et gasskraftverk ved byen Mymensingh i Bangladesh. Det har en installert produksjonskapasitet på 210 MW fordelt på 5 kokere/turbiner, som ble ferdigstilt i 1999 og 2000. Brenselstypen er naturgass. Kraftverket er privateid.
Etne

Geografi

Etne har et variert landskap, men med mange typiske trekk for Hordaland. Fra kommunesenteret Etnesjøen strekker landskapet seg som en skjærgård ut Etnefjorden sør til Ølensfjorden og nord til Skåneviksfjorden. I nordøst skjærer Åkrafjorden gjennom et karrig og sterkt erodert fjellandskap mot Folgefonna, hvor man finner kommunens høyeste punkt, 1638 moh.
Gjennom Litledalen og Stordalen går landskapet, som for det meste er dyrket eller ryddet mark, over til store fjellkjeder med bratte skråninger og høye topper. Det ligger mange innsjøer og elver i kommunens østre deler. Halvøya mellom Skånevik og Etnesjøen ligger i lavlandet og preges av lyng og bjørkeskog. Landskapet går i høyden enkelte steder med Håfjellet (937 moh.) som høyeste punkt.
Naturen er mange steder unik og verneverdig, som i de tre naturreservatene Brattholmen, Skåno og Langebudalen samt landskaspvernsområdet Sævareidberget. Tre vassdrag, deriblant Vaulavassdraget med turistattraksjonen Langfoss, er vernet mot vannkraftutbygging. 14. mai 2005 ble noen av de nordlige delene av Etne lagt inn under Folgefonna nasjonalpark. Lundal og Mosdal ble fredet helt ned til Åkrafjorden, ved Mosnes. Det er den eneste delen av nasjonalparken som strekker seg til havet.

Befolkning

Noe under halvparten av befolkningen i kommunen er konsentrert til tettstedene Etnesjøen og Skånevik mens den resterende bosettingen er spredt innover mot Litledalen og Stordalen og til grendene Håland, Kyrping, Frette og Fjæra. Mesteparten av befolkningen er bosatt på sør- og østsiden av Åkrafjorden som skjærer gjennom kommunen. De fleste sentrumsfunksjonene ligger i dag i Ølen i nabokommunen Vindafjord.

Samferdsel

I Etne ligger Eintveitbrua, som er spesiell fordi det aldri ble bygd tilførselsveier til den. Brua har derfor stått bortgjemt og uten trafikk siden den sto ferdig i 1962.

Tusenårssted

Kommunens tusenårssted er gården og kirkestedet på Stødle. Kommunen har valgt mottoet «Stødle – heilagstad og hovdingsete» for sitt valg.
På Etne kulturhus har kommunen etablert et tusenårssenter, og det er bare ett av delmålene i prosjektet «Tusenårsstaden på Stødleterrassen». Dette senteret er et formidlingssenter som kommunen ønsker skal bli en bærebjelke i kulturhuset for å gi det økt regionale aktiviteter og potensielt økt turisme.
Kommunen har hatt lokale arbeidsgrupper som de siste årene har utarbeidet et formidlingsprosjekt knyttet til historien på Stødle og Etnebygda ellers. Basert på dette grunnarbeidet ble det laget et forprosjekt for tusenårsstedet ved AsplanViak i 2003.
Stein-organisasjonen

Stein-organisasjonen var en norsk motstandsgruppe under andre verdenskrig. Gruppen organiserte på det meste omkring 1500 personer, og var aktive på Vestlandet med utgangspunkt i Bergen fra sommeren 1940 til oktober 1941.
Motstandsgruppen har i ettertid fått navn etter sin leder, Kristian Stein. Stein var postekspeditør på Hurtigruten, og organisasjonens aktiviteter ble sentrert rundt Hurtigrutens stoppesteder. Det startet med illegale aviser og organisering av flyktningeruter til England, men ekspanderte raskt til etterretningsvirksomhet og våpentrening. Stein-organisasjonen var ikke underlagt Milorg, men hadde kontakt med Milorgs distriktssjef major Mons Haukeland. Stein «mottok råd derifra, men ingen ordrer» Organisasjonen hadde også knyttet forbindelser til den kommunistiske motstandsbevegelsen i Bergens-området, og hadde også kommunistiske medlemmer.
Stein var overbevist om at en alliert invasjon var forestående, og mye av virksomheten var innrettet mot forberedelser for dette. Sommeren 1941 opprettet man derfor en hemmelig radioskole i et rom i Skulestadgården på Bryggen i Bergen for å utdanne sambandsfolk. I denne perioden ble organisasjonen infiltrert av Gestapo-agenten Marino Nilsson. Nilsson hadde kommet på sporet av Stein ved å infiltrere en flyktningeskøyte på vei til England, som så ble oppbragt av tyskerne. Blant flyktningene var postekspeditør Sverre Nielsen, som hadde forbindelser til Stein.
Stein-organisasjonen ble rullet opp av Gestapo i en operasjon som startet 2. oktober 1941. Mer enn 200 medlemmer ble arrestert. 204 ble sendt til Tyskland, og ankom Kiel som Nacht und Nebel-fanger den 12. mai 1942. Stein ble henrettet i Hamburg den 28. juni 1943. Også åtte andre ble henrettet i Tyskland. 46 medlemmer døde i fangenskap i Tyskland eller kort tid etter hjemkomsten til Norge.
Tinysofa Enterprise Server

Tinysofa Enterprise Server er en tidligere Linuxdistribusjon som var basert på Fedora og Fedoraderivatet Trustix, og som rettet seg mot næringslivet. Versjon 1.x var basert på Trustix, mens versjon 2.x var basert på Fedora, med enkelte ideer hentet fra SUSE Linux og Conectiva.
Den var basert på versjon 2.6 av linuxkjernen, med en fullt funksjonell SELinux-infrastruktur.
Den var liten av størrelse, benyttet ATP som et pakkehåndteringsverktøy, benyttet sikre tjenester som standard, tjenerløsninger basert på ASP.NET og replikasjon av PostgreSQL.
Distribusjonen var basert på x86, i586 og x86-64.
Første versjon ble lansert 29. april 2004. Siste versjon var 2.0 update 6, som ble lansert 18. oktober 2006.
Europaparlamentsvalget i Latvia 2009

Europaparlamentsvalget i Latvia 2009 ble avholdt lørdag 6. juni 2009. Det ble valgt 8 mandater til Europaparlamentet.
Protodiptera

Utseende

Protodiptera var middelsstore insekter som trolig har lignet på den nålevende gruppen skorpionfluer, men det er bevart få fullstendige fossiler så dette er usikkert. Vingene var ovale med forholdsvis få årer, årenettet lignet sterkt på primitive mygg. Én undergruppe hadde to par omtrent like vinger, mens hos en annen var bakvingene sterkt forminskede. Gruppen ble først beskrevet fra isolerte vinger og klassifisert som tidlige mygg, senere fant man mer fullstendige fossiler og ble klar over at gruppen hadde to par vinger og dermed ikke kunne være tovinger.

Historie

Denne gruppen er bare kjent fra slutten av Perm-tiden, mellom 260-250 millioner år før nåtid. Denne perioden sluttet med en enorm masseutdøing. Det er sannsynlig at Protodiptera representerer et mellomledd i utviklingen fra skorpionflue-lignende insekter til tovinger, som først kjennes fra begynnelsen av Trias.
Göteborgs-Postens litteraturpris

Göteborgs-Postens litteraturpris er en svensk litterær pris på SEK 50 000 (2013) som delas ut årlig av Göteborgsposten.
TeX

TeX (offisielt skrevet TEX, og uttalt «tekh») er et typografisk tekst- og layoutsystem opprinnelig skrevet av Donald Knuth og utgitt i 1978. Sammen med Metafont-språkets fontbeskrivelse, og med basisfonter fra Computer Modern, ble TeX designet med to hovedmål: å gjøre det mulig for alle å framstille førsteklasses kvalitetsbøker med rimelig enkelhet, og å lage et system som gir det samme resultat på alle computere, i dag og i framtiden. 
Av den grunn er TeX blitt populært i særlig i akademia og på universitetene, særlig innenfor matematikk, fysikk, informatikk og økonomi. TeX er særlig egnet til å framstille komplekse matematiske formler. Det skyldes i stor grad programmet LaTeX og andre lignende pakker at TeX nå også brukes til andre formål.
TeX er fri, ikke-kommersiell programvare.
Cleveitt

Cleveitt er en varietet av uraninitt som foruten uranoksid inneholder opp til 10 % lantanoider pluss thorium, bly, vann osv. Det ble først skildret fra Arendal, og er senere funnet på flere pegmatittganger mellom Bamble og Rogaland. Det er kalt opp etter den svensken kjemikeren Per Teodor Cleve.
Cleveitt var den første kjente kilden til helium på jorden, som blir skapt over tid via alfanedbryting av uran og blir akkumulert og fanget i mineralet. Den første prøven med helium ble hentet ut av William Ramsay i 1895 da han benyttet syre på en prøve av mineralet. Cleve og Abraham Langlet klarte å isolere helium fra cleveitt rundt samme tid.
Det har vært gruvedrift etter Cleveitt i mindre skala ved Thors gruve i Vats.
Yttrogummitt er en varietet av cleveitt som også er funnet i Norge.